Génesis 49
Jacobon khepa arunacapa
1Jacobosti wawanacaparuw jawsäna, ucatsti saraquïnwa: “Jac'achasinipjjam, cunatejj acat kheparojj lurascani uc sapjjäma:
2“Jacobon wawanacapa, jac'achasinipjjam ist'apjjaraquim.
Israel awquimaru ist'apjjam.
3“Jumasti Rubén, jilïri yokall wawajjätawa,
jumätawa ch'amajjasa, ch'amajjan nayrïr achupasa.
Jumaw take cunansa nayrancäta, ch'amaniraquïyätawa.
4Ucampisa jichhajj janiw nayrïrïcjjätati,
jumasti ch'amampi jalir umar uñtasitätam laycu.
Jumasti iquiñajjwa k'añuchayätajja uñt'atajjampi iquintasajja.
5“Simeonampi, Levïmpisti jila sullcawa;
armanacapasti jan walt'añanaca apaniriwa.
6¡Janipuniw cunäquipansa tantachasïwinacapancañ muncti!
Cunapachatejj coleratäpcän ucqhasti, jakenac jiwarayapjjäna.
Jan wali amtañapansti, vacanacan cayunacapsa p'aquirawayapjjänwa.
7¡Maldicitäpan, jïsa maldicitäpan uca jach'a colerasiñapajja!
¡Nayaw jupanacarojj k'al anatatä take Israel marcana!
8“Judá, jilanacamasti jach'achapjjätamwa.
Enemigonacamarusti cuncat waythapïta,
pachpa jilanacamaw juman nayrakataman alt'asipjjaraquini.
9¡Jumasti, Judá wawajja!
Jumajj mä león kallur uñtatätawa,
cunapachatejj catuntatapar mank'antjje uqhama,
ucapachajj alt'asiwa, orakeruw liwnoktaraqui,
mä jach'a leonäcaspas uqhama.
¿Qhitirac fastidiaspa?
10Janiw qhitis Judärojj ch'amapjja apakañ puedcaniti,
cuna varatejj amparapancqui ucsa janiw apakcaraquispati,
uca varan dueñopa jutañapcama,
qhitirutejj marcanacajj jaysapcani ucqhacama.
11Qhititejj asnopa uva yapunacan chint'asqui,
isipsa vinompi t'ajjsuscaraqui,
¡uvana umapampi!
12Nayranacapajj uvat sipansa juc'ampi ch'iyarawa;
laca ch'aqhanacapasti lechet sipansa juc'ampi jank'oraqui.
13“Zabulonasti kota thiyanacanwa jacani,
cawqhantejj barconacataqui puertonacajj utjcani ucqhana.
Korpanacapasti Sidón orakcamaw puriraquini.
14“Isacarasti mä qhumt'añ uywäniwa,
uywa uyunacan samararaquini.
15Cunapachatejj marca sumaquïscatap uñjän ucqhasti,
samart'asiñataquis waliquiraquïnwa,
ucapachaw jipt'äna carga apañataqui,
jan cun sasaraquiw jupajj esclavot tucüna.
16“Dan ucasti pachpa jakenacaparuw apnakani,
Israel marcan mä tribupäcaspas uqhama.
17Dan ucasti mä catarir uñtatäniwa,
thaqui jac'anacan liwisisqui,
caballonacan cayupsa achjaraqui,
caballon lat'jjatata jakerusa liwektayaraqui, uqhama.
18“¡Tata, khespiyasiñamwa suyt'ascta!
19“Gad ucarusti mä ejercitoraquiw nuwantani,
ucatsti juparaquiw arcnakani.
20“Aser ucasti walja mank'añanïniwa;
reyinacan mank'añanacapwa churani.
21“Neftalí ucasti mä tarujar uñtata librequiw sarnakasini,
walja suma kallunacani cuna.
22“Joseasti mä uma jac'anquir alir uñtatawa,
wali achuri alir uñtata,
ramanacapasti perka patanacaruw misturaqui.
23Flecha apnaker jakenacasti wali uñisipjjaraqui,
flechanacapsa antutanipjjaraqui,
ch'ajjmipjjaquipuniraquiwa;
24ucampisa Joseajj wali ch'amani amparanacaniwa,
arcopasti suma catjjäsitaraquiwa;
¡Jacobon take ch'amani Diosapasti yuspagaratäpan!
¡Awatirin sutiparu yuspagaratäpan, Israelar uñjirin sutiparu!
25¡Awquiman Diosapajj yuspagaratäpan, jupaw yanapascätam;
take ch'amani Diosaw bendiciscätam!
¡Alajjpacha bendicionanacampi!
¡Jach'a kota mankhanquir bendicionanacampi!
¡Walja wawanïña bendicionanacampi!
26Awquimasti juc'ampwa bendistamjja,
awquinacajjajj bendicipquitän ucat sipansa.
Wiñaya montenacan tucusiñapcama,
aca bendicionanacajj Josean p'ekepjjancaniwa,
jupasti jilanacap taypita ajllitänwa.
27“Benjaminasti mä khoru kamaker uñtatawa,
alwatanacajj catuntatapar mank'antquis uqhama,
jayp'urusti jilt'anaca laquinokaraqui.”
28Acanacaw Israelan tunca payani tribunacapajja, aca arunacaracwa awquipajj arsuwayi sapa mayniru bendición churasajja.
Jacobon jiwjjatapa
29Mä urusti Jacobojj aca arunacwa wawanacaparu churäna: “Jiwañajjajj sinti jac'ancjjewa, nayarusti nayra awquinacajjampi chica imt'jjapjjeta, cawquïri cuevatejj Efrón, hitita jaken orakepancqui ucaru, 30qhaysa Canaán orakena, Macpela sisqui uca chekancqui uca cuevaru Mamre uñcatasiru, cuntejj Abrahamajj Efronat alcatayna uca orakeru, take familian sepulturapäñapataqui. 31Ucaruw Abrahamarusa, Sara warmiparusa imjjapjjaraquïnjja; Isaacarusa, Rebeca warmiparusa, ucaruraquiw Learus imayjjaractjja. 32Uca orakesa, uca putusa, hitita jakenacat alatawa” sasa.
33Cunapachatejj Jacobojj aca arunac parlañ tucuyjjän ucqhajja jipt'awayjjänwa, ucat jiwjjaraquïna.
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn nya_Latn ayr_Latn ayr_Latn run_Latn ayr_Latn ayr_Latn tpi_Latn ayr_Latn ayr_Latn ayr_Latn min_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn quy_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn